
Folketingets Europaudvalg

Christiansborg, den 26. november 2002

EU-Konventssekretariatet
Til

udvalgets medlemmer og stedfortrædere

samt de danske repræsentanter i Konventet

Konventsarbejdsgruppe: Gennemgribende reform af EU’s lovgivnings- og budgetprocedurer 

Der skal gennemføres en gennemgribende reform af EU’s lovgivnings- og budgetprocedurer, når den kommende EU-forfatningstraktat skal vedtages.

Det er i hvert fald anbefalingen fra Det Europæiske Konvents arbejdsgruppe IX, der i en ny rapport ser på, hvordan man kan forenkle EU’s beslutningsprocedurer. Rapporten blev behandlet første gang på et møde i arbejdsgruppen i Bruxelles den 21. november, hvor den generelt blev vel modtaget. Rapporten forventes endeligt vedtaget i arbejdsgruppen den 28. november og vil blive forelagt på Konventets møde den 5. december af arbejdsgruppens formand, der er den tidligere italienske premierminister Giuliano Amato.

Den grundlæggende filosofi bag reformforslaget er, at EU’s demokratiske legitimitet er baseret på at være en union af stater og folk. Al lovgivning skal derfor også vedtages af de to institutioner i EU, som ifølge rapporten repræsenterer EU’s stater og folk, nemlig henholdsvis Ministerrådet og Europa-Parlamentet. Dette vil i praksis fører til en markant styrkelse af Europa-Parlamentets beføjelser på såvel det lovgivningsmæssige som det budgetmæssige område.

I. Lovgivning

Lovgivningsprocedurerne

Al lovgivning skal vedtages efter den fælles beslutningsprocedure

I rapporten foreslås det, at alle retsakter, der har lovgivningsmæssig karakter, skal vedtages efter en  fælles beslutningsprocedure,  hvor Ministerrådet og Europa-Parlamentet er ligestillede lovgivere (TEF art. 251). Det foreslås således, at man reducerer de eksisterende fem EU-lovgivningsprocedurer til én, der skal bruges i forbindelse med al lovgivning
. 

Dette indebærer i praksis, at en række samarbejdsområder, som i dag vedtages efter høringsproceduren eller med samstemmende udtalelse fra Europa-Parlamentet, vil skulle overføres til den fælles beslutningsprocedure. Det gælder f.eks. lovgivning indenfor den fælles landbrugspolitik (TEF art. 37) indirekte skatter og afgifter (TEF art. 93), som så skal vedtages af Europa-Parlamentet og Ministerrådet i forening - i stedet for som i dag alene af Ministerrådet efter en høring af Europa-Parlamentet. 

I rapporten foreslås det ligeledes, at Ministerrådet skal træffe beslutninger med kvalificeret flertal på alle områder, hvor der er fælles beslutningsprocedure med Europa-Parlamentet. Det betyder for det første, at Ministerrådet kan overgå til kvalificeret flertal på de tre samarbejdsområder, hvor der i dag er fælles beslutningsprocedure og enstemmighed
. Men hvis al lovgivning i fremtiden skal vedtages efter den fælles beslutningsprocedure, vil yderligere en lang række andre samarbejdsområder, hvor der kræves enstemmighed, men som i dag vedtages efter høringsproceduren, overgå til kvalificeret flertal. Det kan være områder såsom TEF art. 93 om indirekte skatter og afgifter eller TEF art. 175, stk. 2 om miljøafgifter, fysisk planlægning mv. 

Det foreslås også, at Ministerrådet og Europa-Parlamentet skal kunne beslutte at reducere antallet af medlemmer af de forligsudvalg, som i dag indkaldes, når Europa-Parlamentet og Ministerrådet ikke kan blive enige om lovgivning indenfor den fælles beslutningsprocedure. I dag er reglen, at Europa-Parlamentet har krav på 15 medlemmer i forligsudvalget, mens hver medlemsstat har ret til én repræsentant (15 i alt). Hvis man bevarer dette system, vil det betyde, at der i et EU med 25 medlemslande vil skulle være 50 medlemmer af forligsudvalgene.

Samarbejdsproceduren afskaffes

Endelig foreslås det, at samarbejdsproceduren (TEF art. 252) helt afskaffes med den kommende forfatningstraktat. Samarbejdsproceduren anvendes i dag kun på fire områder indenfor den Økonomisk Monetære Union. Det foreslås i stedet, at man vedtager retsakter på disse områder efter en høringsprocedure, da der er tale om anliggender af en overvejende teknisk karakter
.

Høringsproceduren?

Det fremgår ikke eksplicit af arbejdsgruppens rapport, hvad der fremover skal være høringsprocedurens anvendelsesområde. Det ligger dog fast, at den ikke længere skal bruges til at vedtage lovgivning med, idet EU fremover kun skal vedtage lovgivning efter den fælles beslutningsprocedure. Det står ligeledes klart, at den skal kunne benyttes til at træffe beslutninger af en mere teknisk karakter, såsom ovenstående fire ØMU-områder. 

Men hvad med alle de ikke-lovgivningsmæssige beslutninger, såsom vedtagelsen af ikke-bindende retsakter eller udnævnelser af personer til højtstående EU-poster? Skal alle disse beslutninger så systematisk foretages efter høringsproceduren? Dette ville i givet fald indebære, at områder såsom uddannelse (TEF art. 149, stk. 4), kultur (TEF art. 151, stk. 5) og beskæftigelse (TEF art. 129) ville skulle flyttes fra den fælles beslutningsprocedure til høringsproceduren. Rapporten giver ikke noget klart svar på disse spørgsmål.

Retsinstrumenterne

I rapporten foreslås det også, at man reducerer antallet af EU-retsinstrumenter til følgende fem: 

· Forordninger, som fremover kaldes  ”love” 

· direktiver, som fremover kaldes ”rammelove”

· beslutninger

· henstillinger  

· udtalelser

Love, rammelove og beslutninger er juridisk bindende, mens henstillinger og udtalelser er ikke bindende  - som i dag. Love vil - ligesom forordninger er i dag være almengyldige, bindende i alle enkeltheder og direkte anvendelige i alle medlemsstater, mens ”rammelove” ligesom direktiver først får effekt efter at de er implementeret af medlemsstaterne i national lovgivning. Beslutninger er bindende i alle enkeltheder, men er ikke generelt anvendelige, idet de normalt adresseres til specifikke adressater. 

I rapporten skrives det, at man reducerer antallet af EU-retsinstrumenter fra 15 til 5. Langt størstedelen af alle de retsakter, som EU i dag vedtager på det lovgivningsmæssige område, tilhører dog én af ovenstående fem typer retsinstrumenter. Den væsentlige reduktion i antallet af retsinstrumenter kommer derfor først og fremmest til at berøre politisamarbejdet og samarbejdet i kriminalsager (afsnit VI i TEU), idet man her i fremtiden også skal  benytte de fem ovenstående typer af retsakter og ikke længere f.eks. ”konventioner” eller ”rammeafgørelser” som i dag
. 

Det fremgår ikke af rapporten, om der skal sættes grænser for, hvor EU kan  bruge bindende retsakter, og hvor EU kun skal kunne vedtage ikke-bindende retsakter, sådan som rapporten fra Henning Christophersens arbejdsgruppe om komplementære kompetencer lagde op til. Gruppens formand, Amato, har dog om dette spørgsmål sagt, at det ikke er denne arbejdsgruppes anliggende, og at det vil blive nødvendigt at gennemgå alle traktaternes artikler én for én.

Hierarki af retsakter

Også en gammel idé om at opstille et hierarki over de forskellige niveauer af EU-lovgivning tages op i arbejdsgruppens rapport. Der foreslås her tre forskellige niveauer for vedtagelse af EU-lovgivning:

· Lovgivende akter: Vedtages af Ministerrådet og Europa-Parlamentet baseret på retsgrundlag i traktaterne.

· Delegerede/underordnet akter: Vedtages af Kommissionen til at supplere eller udvikle detaljer ved de lovgivende akter eller for at tilpasse visse elementer af eksisterende lovgivning. Kommissionen overvåges af EU’s to lovgivere - Ministerrådet og Europa-Parlamentet - via en særlig kontrolmekanisme. 

· Implementerings akter: Vedtages af Kommissionen for at implementere lovgivende akter eller delegerede/underordnede akter. 

II. EU’s Budget

Budgetproceduren

Arbejdsgruppen foreslår en gennemgribende reform af den eksisterende budgetprocedure. Budgetmyndigheden i EU skal deles mellem Ministerrådet og Europa-Parlamentet, således at regeringerne i Ministerrådet får det sidste ord at skulle have sagt, når det handler om fastlæggelsen af EU’s egne indtægter, mens Europa-Parlamentet skal have det sidste ord, når det handler om fastlæggelsen af alle EU’s udgifter. I dag har Europa-Parlamentet det sidste ord at skulle have sagt, når det handler om EU’s såkaldt ikke-obligatoriske udgifter, mens det er Ministerrådet, der har det sidste ord, når de obligatoriske udgifter skal fastlægges
. Fastlæggelsen af egne indtægter sker i dag efter en enstemmig beslutning i Ministerrådet og national ratifikation, mens Europa-Parlamentet alene skal høres (TEF art. 269).

En forenklet fælles beslutningsprocedure

I rapporten anbefales det at afskaffe skellet mellem obligatoriske udgifter og ikke-obligatoriske udgifter i EU, så der kun vil være én budgétprocedure.

Denne procedure foreslås ændret, således at budgettet fremover vedtages efter en slags ”forenklet fælles beslutningsprocedure”, som giver Europa-Parlamentet det sidste ord at skulle have sagt på hele EU’s budget. Proceduren  ser således ud:

· Kommissionen fremsætter et foreløbigt-budgetforslag. 

· Det foreløbige forslag behandles i Europa-Parlamentet, der vedtager et budgetforslag. 

· Budgetforslaget behandles i Ministerrådet, som kan stille ændringsforslag

· Europa-Parlamentet kan endeligt vedtage budgettet ved en andenbehandling.

Europa-Parlamentet træffer ved begge behandlinger beslutning med et flertal af sine medlemmer, mens Rådet træffer beslutning med et kvalificeret flertal.

Hvis Rådet ikke fremsætter ændringsforslag indenfor en nærmere fastsat tidsfrist, er budgetforslaget vedtaget. Hvis Rådet derimod fremsætter ændringsforslag, sendes forslaget til andenbehandling i Europa-Parlamentet. Europa-Parlamentet kan her ændre eller forkaste eventuelle ændringsforslag fra Rådet med 3/5 af de afgivne stemmer repræsenterende et flertal af Parlamentets medlemmer.

Hvis der opstår uenighed mellem Ministerrådet og Europa-Parlamentet undervejs, kan man indkalde et forligsudvalg bestående af repræsentanter fra Europa-Parlamentet og Ministerrådet. Det kan enten ske mellem Parlamentets førstebehandling og Rådets behandling eller mellem Rådets behandling og Parlamentets andenbehandling.

Planlægningsmekanisme

I rapporten foreslås det ligeledes, at der i forfatningstraktaten etableres en finansiel planlægningsmekanisme, der skal bringe EU-traktaten i overensstemmelse med eksisterende interinstitutionelle aftaler mellem Rådet og Parlamentet om budgetdisciplin. Mekanismen skal f.eks. traktatfæste ”det finansielle overslag” (udgiftslofter), ligesom den skal indeholde et loft for EU’s egne indtægter.

Arbejdsgruppen ønsker også en bedre sammenhæng mellem EU-lovgivning og budgetproceduren. Det foreslås derfor, at man i traktaten indskriver kravet om, at der altid skal ligge en retsakt til grund for enhver betaling fra EU’s budget. I rapporten foreslås det, at dette kan gøres enten med vedtagelsen af en ”lov” en rammelov, en beslutning eller en forordning. 

Endelig forslås det, at de gældende tidsfrister for behandlingen af budgettet bliver skrevet ind i traktaten.

Med venlig hilsen

Morten Knudsen

� De fem eksisterende hovedprocedurer er: den fælles beslutningsprocedurer (TEF art. 251), samarbejdsproceduren (TEF art. 252), høringsproceduren, samstemmende udtalelse og en procedure, hvor det alene er Ministerrådet, der vedtager retsakterne.


� Det drejer sig om TEF art. 42 (social sikkerhed for vandrende arbejdstagere), TEF art. 47 (adgang til at udøve selvstændig erhvervsvirksomhed) og TEF art. 151 (kultur). 


� Der er tale om TEF art. 99, stk. 5, TEF art. 102, stk. 2, TEF art. 103, stk. 2 og TEF art. 106, stk. 2.


� Det foreslås konkret, at konventioner erstattes med love og rammeafgørelser med rammelove.


� 	Obligatoriske udgifter er udgifter, der følger direkte af traktaten eller retsakter udstedt i henhold til denne, mens ikke-obligatoriske er alle øvrige udgifter. Skellet mellem de to kategorier af udgifter er dog langt fra klart og har ved flere lejligheder givet anledning til strid mellem EU’s to budgetmyndigheder: Ministerrådet og Europa-Parlamentet.. 





